A versengés miatt tesznek agresszívvá a videojátékok
A videojátékok közben az erőteljes versengés, nem pedig az erőszak látványa növeli a játékosok agresszióját – állapították meg kanadai kutatók.
Két kísérletben erre felkért főiskolások játszottak többféle videojátékot, például a Conan, a Fuel, a Mortal Kombat és a Left 4 Dead 2 elnevezésű játékokat, amelyeknek eltérő a nehézségi fokuk, ritmusuk és erőszakosságuk, illetve a hozzájuk szükséges versengés mértéke is.
A játékosok agressziójának mértékét a játszmák után érdekes módon mérték a kutatók. Megkérték a diákokat, hogy készítsenek egy adag csípős szószt egy másik tesztben kóstolásra felkért személy számára. Hozzátették, hogy az illető – akinek készül a szósz – nem nagyon kedveli az erősen fűszeres ételeket, ám rábízták a videojátékkal éppen végzett alanyra, hogy a rendelkezésre álló, enyhétől erősen csípősig terjedő öntetekből hogyan állítja össze a felkínálandó változatot. A kutatók szerint minél csípősebb szószt készített ezek után egy játékos, annál agresszívebbnek tekinthető a viselkedése.

Az értékelésből kiderült, hogy az erőteljes versengésre késztető játékok után nagyobb volt az agresszió szintje a résztvevőknél, mint a kevésbé versengő játékokat követően, függetlenül attól, hogy mennyi erőszakot jelenítettek meg a játékban.

A tanulmány a Psychology of Violence című szakfolyóiratban jelent meg.
videójátékok agresszió versengés verseny